Hodowna nakup fuk
Wojerecy. Swojimaj wočomaj wěrić nochcyše wobydler wjaceswójbneho domu na Wojerowskej Hufelandowej wutoru připołdnju, jako w swojej pincy za prawym hladaše. Tam dyrbješe 63lětny zwěsćić, zo běchu so njeznaći zadobyli a so z jeho składow posłužowali. Kaž wón policiji zdźěli, pobrachowaše w mróžaku jeho hodowna nakup, mjez druhim kače nóžki, butra a hromak. Škodu trochuje na něhdźe 200 eurow.
67 km/h přespěšnje jěł
Budyšin. W Hodźiju, na awtodróze A 4 a w Hornjej Kinje je policija zawčerawšim spěšnosć měriła a dohromady 8 200 jězdźidłow kontrolowała. Njesławny rekord docpě na awtodróze VW z Drježdźanskim čisłom, kotryž bě město dowolenych 120 ze 187 km/h po puću.
Žonam pjenjezy wulišćić spytali
Běła Woda. Njeznaći wobšudnicy su zawčerawšim popołdnju w Běłej Wodźe spytali, třom staršim žonam přez telefon pjenjezy wulišćić. W jednym padźe cuza žona rentnarce něšto wo strowotniskej nuzowej situaciji powědaše, w tamnymaj padomaj wudawaše so wona jako pozdatna wnučka, kotraž chcyła „wowku“ wo pjenjezy prosyć. Wšitke tři rentnarki w starobje 82 do 88 lět su pak prawje reagowali, telefonat přetorhnyli a policiju zazwonili.
Młodemu mužej pomhali
Wojerecy. Dokelž bě zawčerawšim wječor krótko do połnocy blisko zahrodnišća při zwjazkowej dróze B 96 we Wojerecach wołanje wo pomoc słyšała, informowaše žona policiju. Ta tam za prawym pohladny a namaka zymu mrějaceho 28lětneho muža. Wón zastojnikomaj powědaše, zo bě w swojim zahrodowym domčku spał, jako so njeznaći tam zadobychu a jemu něšto mjezwoči pryskachu. 28lětneho dowjezechu na to do chorownje. Nětko pyta policija swědkow, kotřiž su njedźelu wječor něšto podhladneho wobkedźbowali. Pokiwy přijimuje pod telefonowym čisłom 03571/ 46 50.
Elektrokolesy pokradnyli
Wojerecy. Dokelž su z elektromotorom podpěrane kolesa jara woblubowane, so tež paduši často na tajke měrja. We Wojerecach su nětko njeznaći hnydom dwě elektrokolesy z pincy wjaceswójbneho domu pokradnyli a so z nimaj zhubili. Škoda wučinja něhdźe 4 000 eurow.
Wobruče rozkłóli
Ćichońca. Při kontroli na ležownosći firmy w Ćichońcy pola Budyšina dyrbješe sobudźěłaćer wěstotneje słužby zawčerawšim njeskutk zwěsćić. Njeznaći běchu wobruče šěsć transporterow paketoweje słužby rozkłóli. Dohromady skóncowachu woni 19 kolesow. Ryzy wěcna škoda wučinja wjace hač 3 000 eurow. Nimo toho drje je nazajtra tójšto ludźi w Budyšinje a wokolinje podarmo na skazany paket čakało.
Dom so dospołnje wupalił
Chróst. Wulku wěcnu škodu načinił je woheń, kiž bě w nocy na srjedu w jednoswójbnym domje w Chrósće pola Wulkeje Dubrawy wudyrił. Jako 38lětny krótko do połnocy domoj přińdźe, jemu płomjenja hižo napřećo sapachu. Najebać prócowanja wjace hač 70 wobornikow z dwanaće jězdźidłami so dom dospołnje wupali. 38lětny so snadnje zrani.
Bibliju pokradnyli
Wojerecy. Městno padustwa předwčerawšim we Wojerecach bě runje tak njewšědne kaž rubizna, kotruž skućićeljo wottam pokradnychu. Njeznaći zadobychu so mjenujcy do nowojapoštołskeje cyrkwje na Friedrichowej. Cyłe twarjenje přepytawši woni skónčnje bibliju sobu wzachu. Swjate pismo we wulkosći formata A3 bě ze złotobarbnymi debjenkami wuhotowane. Po informacijach Zhorjelskeje policajskeje direkcije trochuja hódnotu knihi na wjacore sta eurow. Wěcna škoda, kotruž skućićeljo při zadobywanju načinichu, je něhdźe sto eurow. Kriminalisća Wojerowskeho policajskeho rewěra zawěsćichu slědy a nětko za paduchami biblije pytaja.
Bróžnja so wotpaliła
Wjelećin. Wjace hač 70 wohnjowych wobornikow wołachu wčera rano k hašenju do Wjelećina. Tam bě so z dotal njeznateje přičiny bróžnja palić započała. Płomjenja hrožachu na bydlenski dom přeskočić. Tomu pak wobornicy w dalokej měrje zadźěwachu. W bróžni so mjez druhim motorske typa Suzuki zniči. Škoda wučinja něhdźe 50 000 eurow.
Komu słušeja pjenjezy?
Ottendorf-Okrilla. Wjacore tysac eurow namakachu wobydlerjo w oktobru w Ottendorfje-Okrilli. Hdy a hdźe dokładnje a pod kotrymi wuměnjenjemi, policija njepřeradźi, dokelž móže to jenož wobsedźer sam wědźeć. Wobsadka policajskeho awta je štyricyfrowu sumu zawěsćiła. Dotal so nichtó přizjewił njeje, komuž by wona słušała. Zo móhli dokładnje zwěsćić, zwotkel pjenjezy su, a je wobsedźerjej wróćić, policija jeho prosy, so přizjewić. Wón měł mjenować nadrobnosće, kak je pjenjezy zhubił. Tele informacije přepruwuja. Pokiwy přijimuja pod telefonowym čisłom 03578/ 35 20.
Runje hakle w jastwje byłoj
Budyšin. Policisća su zawčerawšim pokradnjeny Seat zadźerželi a dweju podhladneju zajeli. Awtomatiski čisła spóznawacy system alarmowaše zastojnikow, jako awto z Berlinskim čisłom na awtodróze A 4 do směra na Budyšin jědźeše. Policisća za nim jědźechu a zadźeržachu je w Budyšinje na Nowosólskej. Kaž so wukopa, bu awto hladanskeje słužby lětsa 4. julija w Berlinje pokradnjene. W awće běštaj mužej w starobje 26 a 28 lět. Wobaj buštaj hakle w lěću z jastwa pušćenaj. W awće namakachu zastojnicy wšelki grat, kiž so za zadobywanja najwšelakorišeho razu wužiwa. Kriminalna policija pad dale přepytuje.
taq_Latn ces_Latn szl_Latn szl_Latn tum_Latn szl_Latn ces_Latn szl_Latn hrv_Latn slv_Latn cym_Latn szl_Latn twi_Latn szl_Latn ces_Latn szl_Latn slv_Latn ces_Latn ltg_Latn ces_Latn szl_Latn szl_Latn